Ülo Kangur

Ülo Kangur (sündinud 23. juunil 1943 Pärnus) on eesti arvutiinsener, matkaja ja matkategelane.

Elukäik
Lõpetas 1957. aastal Are 7-klassilise Kooli, 1961. aastal Tallinna Polütehnikumi ja 1970. aastal TPI automaatika ja telemehaanika erialal. Täiendas end arvutite, matkamise ja massaaži alal. Töötas Raadio Ringhäälingu saatejaamas, Tallinna Elektrotehnika Instituudis vaneminsenerina, Arvutihooldekeskuses Algoritm, firmas Mainor, Tallinna Elektrivõrgus vaneminsenerina, Päästeametis peaprogrammeerijana, Päästekolledžis arvutiõpetajana, Politseiametis arvutiinsenerina, FIE massöörina ja firmas Colonna administraatorina.

Matkamine
Esimese sportliku matka tegi 1971. Matkaspordiga tegelema õhutasid teda töökaaslased Tallinna Elektrotehnika Instituudis).  1972. aastast on ta Tallinna Matkaklubi ja hiljem Harju Matkaklubi aktiivne liige. Sooritanud üle 100 sportliku matka, neist enamuse mägimatkad matkajuhina. Sooritanud ka jalgsi-, suusa-, vee-, auto- ning jalgrattamatku. Tulnud korduvalt Eesti meistrivõistluste võitjaks, meistersportlane matkaspordis (1989), Eesti meistermatkaja (1990), kaugmatkajuht. Alates 1975. aastast osalenud enamikul Eesti matkajate kokkutulekutel ja mägimatka tehnikavõistlustel võistleja, kohtuniku  ja korraldajana. Saavutanud võistlustel auhinnalisi tulemusi. Korraldanud oma töökohtades matkaalast tegevust. Olnud Tallinna Matkaklubi matka-marsruutkomisjoni (MKK), Eesti Matkaföderatsiooni (EMF) mägimatka komisjoni liige. Tegutsenud alates 1974. aastast Tallinna mägimatkakooli keskõppe kursuse õppealajuhataja ja juhatajana, instruktori ja lektorina Tallinna Matkaklubi kõikides matkakoolituse astmetes. Olnud enamiku Eesti mägituriaadide korraldustoimkonna liige, toimetanud nende teatmikke ja kogumikke "Mägirajad". Olnud paljude metoodiliste juhendmaterjalide autor, 1980. aastast mägimatka instruktor, 1986. aastast vabariiklik matkaspordikohtunik.

Tulnud kuuel korral konkurssi "Parim matkainstruktor" võitjate hulka. Oli alates 2003. aastast Eesti Olümpiakomitee matkatreenerite süsteemi üks rakendajaid Eesti matkamises ja EML kutsekomisjoni liige. Samuti matkaõppe taaselustamise üks korraldaja  Harju Matkaklubi. On mitmete matkaraamatute kaasautor. Toimetanud matkaalaseid teabematerjale, väikeformaadis ajalehte Eesti Matkaliidu Teataja ja raamatuid, avaldanud matkateemalisi kirjutisi ajalehtedes, ajakirjades, Vikipeedias ja internetis oma kodulehel.

Oli aastatel 1983–1990 Tallinna MKK liige, 1997–2004 EML juhatuse liige ja sekretär. Alates 2013. aastast ühenduse "Sport kõigile" revisjonikomisjoni liige. Kuulub spordiühingusse Kalev, tegelenud ka kergejõustiku (1960 Tallinna tehnikumide meister 800 m jooksus, Tallinna Elektrotehnika Instituudi parim sportlane 1971, 1972, 1973), suusatamise, orienteerumise, alpinismi ja  tervisespordiga.

Oli Eesti Matkaliidu  juhatuse liige ja sekretär 1998–2004 , matkatreener 5. tase, Tallinna ja Harju matkaklubide matkajuht ja –koolitaja.

Isiklikku 
Tema abikaasa on Sirje Uustalu ja poeg Silver Uustalu.

Tema raudteelasest isa Georg mürgitati NKVD käsul enne 1949. aasta märtsiküüditamist Pärnu-Jaagupi haigla Libatse osakonnas.

Tunnustused
Autasustatud TEKN ja EVTEN, Spordiselts Kalevi, Tallinna ja Harju Matkaklubide teenetemärkide, tänu- ja aukirjadega. Põhjatähe Matkajuhi märgi kavaler (1999).

Viited

Kirjandus
Eric Hints, Toomas Holmberg, Ülo Kangur, Levo Tohva, "Treenerite tasemekoolitus. Matkamine", EOK, 2008 ja Matkamise õpik, matkamine-nett.pdf
Ülo Kangur, 50 aastat Eesti mägimatkamist (Impeeriumi mägiradadel), 2017
Kaljo-Mihkel Johannes "Eesti matkamise kronoloogia", Eesti Matkaliit, 2005 ESTER, Püsilink kirjele
"Matkaspordi käsiraamat", Jaan Künnapi Alpinismiklubi, 2004
"Matkaseletussõnastik", Eesti Matkaliit, 2002
"Eesti matkajate leksikon", Eesti Matkaliit, 2001
Ülo Kangur, Tõnis Puss, "Harju Matkaklubi 1971... 2011", Harju Matkaklubi, 2011

Allikad
 Ülo Kangur, 50 aastat Eesti mägimatkamist, 2017
 Eric Hints, Toomas Holmberg, Ülo Kangur, Levo Tohva, Treenerite tasemekoolitus. Matkamine. EOK, 2008
 Ülo Kangur, Tõnis Puss, Harju Matkaklubi 1971... 2011, Harju Matkaklubi, 2011
 Ülo Kangur, Mägirajad, brošüür
 EML Teataja, väikeformaadis ajalehed 1998... 2003 
 Matkajate kokkutuleku teatmikud 1974... 2013
 Harju Matkaklubi veeb, www.matk.ee
 Eesti Matkaliidu veeb, www.matkaliit.ee
 Ülo Kanguri veeb, http://yloka.planet.ee/

Välislingid
Eesti Matkaliit, matkaliit.ee
Harju Matkaklubi, matk.ee
Ülo Kanguri veeb, yloka.planet.ee
Kalle Kiiraneni veeb, biomedicum.ut.ee/kalle/matk/info.html
Mägironimise ehk alpinismi teemaline ajalooWiki
Ülevaade Eesti alpinismi ajaloost, info on kuni aastani 2004 võetud raamatust Matkaspordi käsiraamat

Eesti insenerid
Eesti inimesed
Tallinna Tehnikaülikooli vilistlased
Sündinud 1943